b'\n_START_ARTICLE_\nLofoten\n_START_SECTION_\nNatur og geografi\n_START_PARAGRAPH_\nLofoten best\xc3\xa5r av mer enn 50 prosent paleo-proterozoisk grunnfjell fra 1\xc2\xa0870 \xe2\x80\x93 1\xc2\xa0790 millioner \xc3\xa5r f\xc3\xb8r v\xc3\xa5r tid. Dypbergartene mange steder i Lofoten og Vester\xc3\xa5len st\xc3\xb8rknet raskt, i l\xc3\xb8pet av de 10 millioner \xc3\xa5rene fram til 1\xc2\xa0790 millioner \xc3\xa5r siden, og er omtrent like gamle som bergartene i Vest-Troms. Massene stammer fra mantelen, og magmaen str\xc3\xb8mmet oppover og blandet seg delvis med arkeisk grunnfjell, og st\xc3\xb8rknet allerede ganske dypt nede i jordskorpa. De vanligste bergartene i denne strukturen er mangeritt og charnoctitt, for eksempel rundt Raftsundet og nedover Austv\xc3\xa5g\xc3\xb8y. En spesiell formasjon er Hopen-intrusjonen p\xc3\xa5 sydspissen av Austv\xc3\xa5g\xc3\xb8y, best\xc3\xa5ende av 1\xc2\xa0863 millioner \xc3\xa5r gammel granitt og mangeritt. Mellom grunnfjellsstrukturene finner vi p\xc3\xa5 lavslettene p\xc3\xa5 Vest- og Austv\xc3\xa5g\xc3\xb8y ogs\xc3\xa5 betydelige innslag av paleo-proterozoisk glimmergneis som er 1\xc2\xa0870 \xe2\x80\x93 1\xc2\xa0770 millioner \xc3\xa5r gammel, men kanskje inntil 2\xc2\xa0100 millioner \xc3\xa5r. Disse strukturene best\xc3\xa5r ogs\xc3\xa5 av grafittskifer og marmor, med innslag av jern, kvarts og m\xc3\xb8rk brungul feltspat._NEWLINE_Helt i vest p\xc3\xa5 Moskenes\xc3\xb8y finner vi ogs\xc3\xa5 et enda eldre, arkeisk grunnfjellsskjold av inntil 2\xc2\xa0500 millioner \xc3\xa5rs alder, best\xc3\xa5ende for det meste av b\xc3\xa5ndgneis og migmatitt. Utover Lofoten er arkeisk grunnfjell vanlig p\xc3\xa5 Hinn\xc3\xb8ya i \xc3\xb8st og i Vester\xc3\xa5len i nord. Mange av formasjonene har f\xc3\xa5tt senere forkastninger og strekk. Dessuten er fjellene sterkt erodert \xe2\x80\x93 trolig stakk de opp som nunataker under siste istid._NEWLINE_I havet utenfor Lofoten og Vester\xc3\xa5len er derimot grunnfjellet p\xc3\xa5 havbunnen dekket av yngre sedimenter.\n_START_SECTION_\nByer\n_START_PARAGRAPH_\nSvolv\xc3\xa6r fikk bystatus f\xc3\xb8rste gang som ladested i 1918, mistet bystatusen i 1964 og fikk bystatus p\xc3\xa5 nytt av kommunen i 2000. Leknes fikk bystatus av kommunen i 2002. Leknes er det tettstedet som har hatt st\xc3\xb8rst befolkningsvekst i Lofoten og Vester\xc3\xa5len fra 2000 til 2008.\n_START_SECTION_\nStortingsvalgene 1906-1918\n_START_PARAGRAPH_\nLofoten var en valgkrets i Nordlands amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Lofoten valgte s\xc3\xa5ledes \xc3\xa9n representant og \xc3\xa9n personlig vararepresentant._NEWLINE_Valgkretsen Lofoten bestod av herredene Vaagan, Gims\xc3\xb8/Gims\xc3\xb8y, Borge, Buksnes, Flakstad, Svolv\xc3\xa6r i 1918, Moskenes i 1918 og V\xc3\xa6r\xc3\xb8/V\xc3\xa6r\xc3\xb8y med rundt 22\xc2\xa0000 innbyggere og 9\xc2\xa0000 stemmeberettigede etter innf\xc3\xb8ringen av kvinnelig stemmerett.\n_START_SECTION_\nKultur og idrett\n_START_PARAGRAPH_\nMange kunstnere bosetter seg i perioder i Lofoten p\xc3\xa5 grunn av den unike naturen og det spesielle lyset som er der om vinteren. Det er derfor sv\xc3\xa6rt mange gallerier rundt omkring i Lofoten. P\xc3\xa5 en kj\xc3\xb8retur langs E-10 utover Lofoten vil en m\xc3\xb8te p\xc3\xa5 mange sm\xc3\xa5 gallerier av kunstnere fra hele verden. Deriblant Galleri Ola Strand omtrent 1 mil vest for Svolv\xc3\xa6r. _NEWLINE_LIAF er Lofotens egen kunstbiennale, og har siden 1999 f\xc3\xa5tt internasjonal samtidskunst til Lofoten. Kunstnere som har deltatt er blant annet A K Dolven, Kjersti Andvig, Lawrence Weiner, Elmgreen&Dragset, Michel Auder og Ida Ekblad._NEWLINE_Nordland kunst- og filmskole i Kabelv\xc3\xa5g gir en to-\xc3\xa5rig fagskoleutdanning i film og billedkunst._NEWLINE_De mest kjente musikerne fra Lofoten er Sondre Justad, Kari Bremnes, Dag Kajander og Jack Berntsen. _NEWLINE_I 1992 startet et fotballsamarbeid mellom de st\xc3\xb8rste fotballklubbene i \xc3\xb8ygruppen, som resulterte i stiftelsen av FK Lofoten._NEWLINE_Tursykkelrittet Lofoten Insomnia Race g\xc3\xa5r av stabelen ved St.Hanstider hvert \xc3\xa5r. Hele Lofotveggen sykles med eller uten tidtaking og i midnattssol fra \xc3\x85 til L\xc3\xb8dingen._NEWLINE_Lofoten er ogs\xc3\xa5 en popul\xc3\xa6r destinasjon for fjellklatring og surfing \xe2\x80\x93 og er internasjonalt kjent for dette._NEWLINE_Andre turistaktiviteter som Lofoten er kjent for er langveissykling, fjellsykling, alpinkj\xc3\xb8ring, kajakkturer, havfiske (turistfiske), havsafarier, dykking, golf, ridning og fjellturer.\n_START_SECTION_\nN\xc3\xa6ringsveier\n_START_PARAGRAPH_\nFiske har alltid v\xc3\xa6rt Lofotens viktigste n\xc3\xa6ringsvei. Dette gjenspeiles i de mange rorbuene som finnes i fiskev\xc3\xa6r langs hele \xc3\xb8ygruppen. Disse buene ble brukt som husrom for tilreisende fiskere i fiskesesongen. P\xc3\xa5 grunn av st\xc3\xb8rre og mer effektive fiskeb\xc3\xa5ter, der fiskerne kan overnatte i egen b\xc3\xa5t, er behovet for slike rorbuer redusert. Derfor er de fleste rorbuene n\xc3\xa5 tilrettelagt for reiselivsvirksomhet. Reiselivet i Lofoten regnes n\xc3\xa5 som jevnstor med fiskeriene.'